En middelsstor (9-12 millimeter), kraftig skarabide med lange bein. Hode, pronotum og bakkroppsspissen er tett kledt med fine hår som varierer i farge fra kremhvite til oransje. Hodet er litt lengre enn bredt, fasettøynene små, runde og utstående. Pronotum er klokkeformet sett ovenfra. Dekkvingene er brede, og dekker ikke det siste bakkroppsleddet, med svart grunnfarge og gule tegninger som varierer fra isolerte flekker til at den gule fargen dominerer. Dette gir billen en vag likhet med en humle, men atferden er ganske ulik. Beina er svarte og ganske lange.